2006-ban egyesítették a két címet. Ekkor Kramnyik legyőzte a FIDE-világbajnok Veszelin Topalovot és vált vitathatatlan, egyedüli sakkvilágbajnokká. 2007. szeptemberben azonban az indiai Visuvanátan Ánand lett a világbajnok, aki Mexikóvárosban megnyerte a világbajnoki tornát. A visszavágó mérkőzésen 2008-ban Kramnyikkal szemben Ánand megvédte címét. Címvédését 2010-ben és 2012-ben is meg tudta ismételni. 2013-ban azonban már új világbajnokot avattak a fiatal norvég Magnus Carlsen személyében, aki a címét 2014-ben is megvédte Ánanddal szemben.